Document ID: /roh_data/filtered/fineweb-2-filterrobots_roh.jsonl.gz/29528

Sozialamt
Uffizi dal servetsch social
Ufficio del servizio sociale
L'onn 2020 han 2588 Grischunas e Grischuns retratg almain ina giada agid social economic. Quai èn 59 persunas dapli che l'onn 2019. Cun 1,3 pertschient resta la quota d'agid social dentant stabila, ed ella sa chatta cleramain sut la media naziunala da 3,2 pertschient. Ulteriuras infurmaziuns survegnis Vus qua.
A partir dals 7 d'avrigl 2022 mida chasa il Servetsch social regiunal da Cuira/Plessur/Imboden da la Loëstrasse 14/16 da nov a la Grabenstrasse 8.
A partir dals 12 d'avrigl 2022 n'è la direcziun da l'Uffizi dal servetsch social chantunal dal Grischun betg pli a la Loëstrasse 32, mabain da nov a la Grabenstrasse 8.
Il Servetsch social per dumondas da dependenza, il Post spezialisà per uffants confidads ed adopziuns ed il Servetsch social regiunal da Cuira/Plessur/Imboden, ch'èn situà a la Loëstrasse 37, èn a partir dals 20 d'avrigl 2022 medemamain a la Grabenstrasse 8.
La Regenza ha approvà l'incumbensa da prestaziun «Streetwork Cuira» 2022 fin 2025 ed ha mess en vigur quella retroactivamain per il 1. da schaner 2022. Uschia extenda la Regenza la collavuraziun existenta cun l'Uniun per l'agid da survivenza dal Grischun. Cun questa incumbensa da prestaziun supplementara cumplettescha il chantun Grischun sia purschida multifara en il sectur da l'agid per persunas dependentas.
La cuntinuaziun da la lavur sociala extra muros a Cuira fa part da la purschida meglierada che la Regenza ha decidì en il sectur da l'agid per persunas dependentas. Durant la sessiun da december 2021 ha il Cussegl grond approvà ils meds finanzials correspundents en il preventiv.
L'installaziun e l'ulteriur svilup da la politica chantunala d'uffants e da giuvenils èn sin fitg buna via. Cun rinforzar la politica chantunala d'uffants e da giuvenils vul la Regenza stgaffir cundiziuns da viver attractivas per famiglias, per uffants e per giuvenils. Gia èn dus terzs da la durada dal program absolvids. En la realisaziun sa mussi ch'igl exista in basegn d'agir sin plaun da la legislaziun. Ulteriuras infurmaziuns survegnis Vus qua.
Il Grischun metta in accent cunter la violenza a chasa. Dals 25 da november fin ils 10 da december 2021 realisescha il chantun – ensemen cun differentas organisaziuns – occurrenzas ed acziuns per render attent a questas violaziuns quotidianas dals dretgs umans. Ulteriuras infurmaziuns survegnis Vus qua.
La Regenza dat en consultaziun il sboz da la revisiun totala da la Lescha davart la promoziun da la tgira d'uffants cumplementara a la famiglia en il chantun Grischun (DG 548.300). Tras la proposta qua avant maun duai vegnir reglada da nov la finanziaziun da la tgira d'uffants cumplementara a la famiglia en la vegliadetgna prescolara. En il center da la proposta stat la midada da la finanziaziun da l'object vi a la promoziun sin basa da la finanziaziun dal subject. Ulteriuras infurmaziuns chattais Vus en la communicaziun a las medias ni sin la pagina da web dil chantun Grischun davart las consultaziuns currentas.
Dals 25 da november fin ils 10 da december 2021 metta il Grischun in signal cunter la violenza a chasa. Ils dis d'acziun da quest onn mettan il focus sin il tema «violenza sexuala». Il chantun po sustegnair finanzialmain organisaziuns participantas che organiseschan in'occurrenza u in'acziun.
La Regenza ha concludì ina meglieraziun successiva da las purschidas da l'agid simpel per persunas dependentas. La lavur sin via duai vegnir cuntinuada e cumplettada tras in post da contact e da consultaziun nov e pli grond en in lieu central. Ultra da quai vegn il focus mess sin la meglieraziun da las purschidas da l'abitar assistì. Per realisar questas mesiras ha la Regenza dumandà il Cussegl grond ulteriurs meds da 400 000 francs per il preventiv 2022.Ulteriuras infurmaziuns survegnis Vus qua.
Il chantun Grischun dispona d'ina vasta purschida d'agid per persunas dependentas. Quai è il resultat d'in rapport che Infodrog, il Center naziunal da coordinaziun per dumondas da dependenza, ha elavurà per incumbensa da la Regenza. En il rapport èn dentant er vegnidas constatadas purschidas mancantas. Perquai examinescha la Regenza la purschida per persunas pertutgadas da dependenza en il chantun.Ulteriuras infurmaziuns survegnis Vus qua.
Il Grischun metta in segn cunter violenza a chasa. Dals 25 da november fin ils 10 da december 2020 rendan il chantun e differentas organisaziuns attent cuminaivlamain a questas violaziuns dals dretgs umans en il mintgadi, e quai cun occurrenzas e cun acziuns. In'attenziun speziala dattan ils dis d'acziun quest onn als uffants ed als giuvenils che pateschan spezialmain da la violenza a chasa. Ulteriuras infurmaziuns survegnis Vus qua.
En il rom da l'elavuraziun istorica da las mesiras repressivas per motivs da provediment cumpara in nov med d'instrucziun en tut las trais linguas chantunalas. Il carnet da leger «Agid u sforz?» ed il material accumpagnant appartegnent duain pussibilitar da tematisar en l'instrucziun en scola quest chapitel difficil da l'istorgia grischuna. Ils documents pon vegnir retratgs tar la Chasa editura per meds d'instrucziun.
L'onn 2018 han 2674 Grischunas e Grischuns retratg almain ina giada agid social economic. Quai èn circa tantas persunas sco l'onn avant. Uschia è er la quota d'agid social restada constanta tar 1,4 pertschient. Stabil è er stà il dumber d'uffants e da giuvenils che retiran agid social: quasi mintga terza persuna che retira agid social ha main che 18 onns. Ulteriuras infurmaziuns survegnis Vus qua.
Il Museum retic mussa l'exposiziun speziala «Emblidads da la ventira. Mesiras repressivas per motivs da provediment en il Grischun» en il rom da l'elavuraziun istorica da las mesiras repressivas per motivs da provediment. L'exposiziun metta il focus sin tschintg persunas pertutgadas ch'èn naschidas tranter ils onns 1881 e 1957. Gieus auditivs e documents d'archiv raquintan lur destins.
A partir dals 18 da settember 2020 n'è la direcziun da l'Uffizi dal servetsch social chantunal dal Grischun betg pli a la Gürtelstrasse 89, mabain da nov a la Loëstrasse 32.
A partir dals 22 d'october 2020 mida chasa er il Servetsch social regiunal da Cuira/Plessur/Imboden da la Rohanstrasse 5 da nov a la Loëstrasse 14/16.
La situaziun actuala cun mesiras cunter la derasaziun dal coronavirus po chaschunar conflicts e provocar violenza en relaziuns ed en famiglias. Las persunas pertutgadas n'èn betg sulettas. Violenza a chasa è scumandada e n'è betg ina chaussa privata. En il Grischun porschan differents posts agid, protecziun e cussegliaziun. «AVRA ILS EGLS!», «HAJAS CURASCHI!»: las purschidas da cussegliaziun e da sustegn stattan a disposiziun er vinavant a persunas pertutgadas. Ulteriuras infurmaziuns survegnis Vus qua.